Een dood toe steenkooltrokke botsAlbei vragmotors het aan die brand geslaan (Foto: Verskaf) ŉ Vragmotorbestuurder het Maandagmiddag noodlottige brandwonde opgedoen nadat die vragmotor waarin hy gery het met ŉ ander vragmotor in ŉ ongeluk betrokke was. Albei vragmotors het steenkool vervoer. Volgens Kyle van Reenen, woordvoerder van Emer-G-Med, het die twee vragmotors op die N4-snelweg tussen Malelane en Komatipoort in Mpumalanga reg van voor gebots. Die vragmotors het glo teen ŉ hoë spoed gery. Verkeer in die omgewing van die ongeluk is kwaai ontwrig nadat die pad tydelik vir opruimingswerk gesluit moes word (Foto: Verskaf) “Met die trefslag van die ongeluk het een van die vragmotors aan die brand geslaan. Die bestuurder van dié vragmotor, vermoedelik 40 jaar oud, het onherkenbaar verbrand. Paramedici het hom op die toneel dood verklaar,” sê Van Reenen. Die bestuurder van die tweede vragmotor is vir geringe beserings behandel. ŉ Tweede ongeluk het gevolg nadat ŉ motoris teen die wrakke van die twee vragmotors vasgery het. Vier volwasse insittendes het matige beserings opgedoen. “Die insittendes is op die toneel behandel en gestabiliseer voordat hulle na ŉ nabygeleë hospitaal vir verdere sorg geneem is.” Verkeer in die omgewing van die ongeluk is kwaai ontwrig nadat die pad tydelik vir opruimingswerk gesluit moes word. Die pad tussen die Nkomazi-tolplaza en Malelane was Maandag teen 15:00 steeds vir verkeer gesluit. Moeti Mmusi, woordvoerder van die provinsiale departement van gemeenskapsveiligheid, raai diegene wat na en van Malelane reis aan om van alternatiewe roetes gebruik te maak.